section_heading: Povezivost s ostalim igrama
paragraph_text: Diamond i Pearl inačice mogu se pohvaliti povezivošću s brojnim Pokémon igrama. Mogu se povezati s Game Boy Advance Pokémon RPG igrama nakon što igrač otvori Nacionalni Pokédex, kada se jedna od Game Boy Advance igara postavi u poseban dodatni Game Boy Advance utor dok je Diamond ili Pearl igra u DS utoru. Nakon što igrač iz jedne od GBA igara učita šest Pokémona u Diamond ili Pearl igru, Pokémoni su poslani u Pal Park smješten jugoistočno od grada Sandgema. Učitavanje ovih Pokémona ograničeno je na šest Pokémona u 24 sata. Igrač će iste Pokémone morati uhvatiti u Pal Parku putem posebne Park lopte koja ima stopostotni stupanj hvatanja prije izvršavanja novog učitavanja. Pokémoni koji poznaju HM napade ne mogu biti prebačeni, te igrač ne može prebaciti učitane Pokémone natrag u GBA igre.